གསུམ་གྱིས་འཇུག །ཉན་ཐོས་བལྟ་སྟངས་མིག་ནི་ཐུར་དུ་དབབ། །བཞུགས་སྟངས་ཆོས་བདུན་བཅའ་ལ་ཞི་གནས་བཙལ། །དེ་ཡང་མཚན་བཅས་མཚན་མེད་སེམས་འཛིན་གྱི། །དམིགས་པ་གང་འཐད་བློ་དང་སྦྱར་ལ་བསྟན། །སྐབས་ཀྱི་སྐྱོན་བསལ་ཞི་གནས་སྐྱེས་ཙ་ན། །བྱང་ཆུབ་སེམས་དཔའི་བལྟ་སྟངས་ཐད་ཀར་བལྟ། །བཞུགས་སྟངས་སེམས་དཔའི་སྐྱིལ་༼ཀྲུང ༽་གཡོ་མེད་བྱ། །བློ་དང་གང་འཚམ་སྒྲིམ་ཀློད་སྤེལ་བ་དང་། །ངང་བཞག་དག་གིས་གནས་པ་བརྟན་པར་བྱ། ཁྲོ་བོའི་ལྟ་སྟངས་མིག་ནི་འབྲུ་ཚུགས་སུ། །བར་སྣང་འམ་ནི་ནམ་མཁའི་དབྱིངས་སུ་གཏད། །བཞུགས་སྟངས་རྐང་པ་གྱད་ཀྱི་དོར་ཐབས་སུ། །ལངས་ནས་ཤེས་པ་ཕྱལ་གྱིས་བཏང་ལ་བཞག །དེ་ཡིས་ཕྱོགས་གཅིག་ཨ་འཐས་བདེན་འཛིན་གྲོལ། །སྔོན་འགྲོ་གསུམ་པ་ཁྲེག་ཆོད་གདབ་ཚུལ་ནི། །གནས་ལུགས་ལྟ་བ་གཏན་ལ་འབེབ་བྱའི་ཕྱིར། །དང་པོ་རྟོག་པ་རྩད་བཅད་སྔོན་འདས་ནས། །ད་བར་འཁོར་བར་འཁྱམས་མཁན་གང་གིས་བྱས། །འདི་ནས་མ་འོངས་འཁོར་འདས་བྱེད་མཁན་གང་། །དགག་བསྒྲུབས་སྤངས་བླངས་བྱེད་པ་པོ་ནི་གང་། །ལེགས་པར་བརྟགས་ལ་གདར་ཤ་ཆོད་པར་བྱ། །བར་དུ་སེམས་ཀྱི་མཚངས་བརྩལ་འདི་ལྟར་བྱ། །ལུས་ངག་ཡིད་གསུམ་གཅིག་གམ་ཐ་དད་གང་། །གཅིག་ན་སོ་སོར་སྣང་བ་ཇི་ལྟར་རིག །ཡང་ན་སེམས་ལ་དངོས་པོ་མ་གྲུབ་བཞིན། །ལུས་དང་ངག་ཀྱང་དེ་ལྟར་གྲུབ་དགོས་ཤིང་། །ཐ་དད་ཡིན་ན་ལུས་དངོས་གྲུབ་པ་བཞིན། །ངག་དང་སེམས་ཀྱང་དེ་ལྟར་གྲུབ་དགོས་པས། །དེ་སོགས་འགལ་འདུའི་རྣམ་པ་མང་གིས་ཀྱང་། །གཅིག་དང་ཐ་དད་ཡིན་མིན་དགག་བསྒྲུབས་སོགས། །བྱེད་པ་པོ་ནི་སྒོ་གསུམ་གཙོ་གང་ཆེ། །ལེགས་པར་བརྟགས་དཔྱད་གཞིག་འདྲལ་བྱས་ནས་ནི། །སེམས་ཀྱི་མཚངས་དོན་རྟོགས་པའི་ཕུ་ཐག་བཅད། ཐ་མར་བྱུང་གནས་འགྲོ་གསུམ་རྩད་བཅད་པ། །སེམས་འདི་ཐོག་མར་བྱུང་བ་གང་ནས་བྱུང་། །བར་དུ་གནས་པས་གང་གནས་མཐར་གར་འགྲོ །བྱུང་པ་བྱུང་མཁན་གནས་པ་གནས་མཁན་གང་། འགྲོ་ས་འགྲོ་མཁན་བལྟ་བྱ་བལྟ་བྱེད་སོགས། །བརྟགས་དཔྱད་མཁན་པོ་རང་གི་ངོ་བོར་བརྟགས། །གཞན་ཡང་གཅིག་དང་ཐ་དད་གཟུགས་ཁ་དོག །གནས་འགྱུ་བདེ་གསལ་མི་རྟོགས་ཉམས་ལ་བརྟགས། །གཅིག་དང་ཐ་དད་བརྟགས་པས་བརྟགས་རྒྱུ་དང་། །བརྟགས་མཁན་སེམས་ལ་གཉིས་སུ་འདུག་གྱུར་ན། །བརྟགས་ཏུ་བརྟགས་མཁན་སོ་སོར་འདི་འདྲ་ཞེས། །མཐོང་ན་གཟུགས་དབྱིབས་ཁ་དོག་ཅི་འདྲ་འདུག །གཟུགས་དང་ཁ་དོག་མ་གྲུབ་ཅེ་ན་ནི། །གཟུགས་མེད་ཇི་ལྟར་མཐོང་བའི་ཡུལ་དུ་གྱུར། །དེས་ཀྱང་མ་རྟོག་གལ་ཏེ་གཉིས་གྱུར་ན། །གཅིག་སངས་རྒྱས་ཚེ་གཅིག་ནི་འཁོར་བར་འཁྱམས། །འགྲོ་ལ་སེམས་གཉིས་མི་མངའ་ལུང་ལས་གསུངས། །བློ་ཡིས་བརྟགས་དུས་བརྟགས་རྒྱུ་བརྟགས་མཁན་གཉིས། །དུས་གཅིག་འཕྲད་དམ་རིག་པས་བརྟགས་ན་གསལ། །གཅིག་ན་ཡུལ་དང་ཡུལ་ཅན་བདག་གཞན་དང་། །གཉིས་སྣང་སྣ་ཚོགས་སྣང་བ་འདི་ཅི་ཞིག །དེ་སོགས་འགལ་འདུ་མང་ཡང་རང་ངོར་བརྟགས། །གཞན་དུ་མི་བརྟགས་བརྟགས་མཁན་རང་ལ་དཔྱོད། །གཅིག་དང་ཐ་དད་ཡོད་མེད་སྤྲོས་པ་གཅོད། །གཞི་གནས་ལུགས་རྟོགས་ན་ངོ་སྤྲོད་གདབ། །ཨ་ཧོཿ སྐལ་ལྡན་བུ་དག་ཚུར་གསོན་དང་། །སེམས་ཞེས་བྱ་བ་ཀུན་གྱི་གཞི་མ་སྟེ། །འཁོར་འདས་བདེ་སྡུག་དུ་མར་སྣང་ན་ཡང་། །དོན་ལ་འགྱུར་བ་མེད་དེ་ནམ་མཁའ་དང་། །གསེར་ལས་བྱས་པའི་རྫ་བཞིན་བཟང་ངན་མེད། །ནམ་མཁའ་ལས་ནི་འཇའ་སྤྲིན་ཁུ་རླངས་དང་། །གློག་དང་ཐོག་ཆར་ཇི་ལྟར་སྣང་ན་ཡང་། །ནམ་མཁའ་ལ་ནི་བཟང་ངན་འགྱུར་བ་མེད། །དེ་བཞིན་སེམས་ཀྱི་ངོ་བོ་སྟོང་པ་ལ། །འཁོར་འདས་བདེ་སྡུག་སྣ་ཚོགས་ཅི་ཤར་ཡང་། །གང་ཡང་མ་གྲུབ་བཟང་ངན་འགྱུར་བ་མེད། །གསེར་གྱི་རྒྱུ་ལས་རྒྱལ་བའི་སྐུ་གཟུགས་དང་། །སྐྱེ་འགྲོའི་གཟུགས་དང་མི་གཙང་སྣོད་ལ་སོགས། །ཇི་ལྟར་བཟོས་ཀྱང་གསེར་གྱི་ངོ་བོ་ལ། །བཟང་ངན་མེད་ཀྱང་གཞན་ངོར་བཟང་ངན་ལྟར། །སངས་རྒྱས་སེམས་ཅན་དོན་ལ་གཅིག་མོད་ཀྱང་། །གཞན་ངོར་བཟང་ངན་གཉིས་སུ་སྣང་བ་ལགས། །འཁྲུལ་དང་མ་འཁྲུལ་གཞི་ལ་མ་གྲུབ་ཀྱང་། །བློ་བུར་འཁྲུལ་པ་གཉིད་ཀྱི་རྨི་ལམ་ལྟར། །དོན་ལ་མེད་ཀྱང་གཟུང་འཛིན་དབང་གིས་སྣང་། །ལུང་ལས། སེམས་ཅན་རྣམས་ནི་སངས་རྒྱས་ཉིད། །འོན་ཀྱང་བློ་བུར་དྲི་མས་སྒྲིབ་ཅེས་གསུངས། །དེ་ཕྱིར་གཞི་དོན་ཉམས་སུ་ལེན་པ་ལ། །ཐོས་བསམ་སྒོམ་པས་གནས་ལུགས་གཏན་ལ་དབབ། ཁྱད་པར་འདི་བཞིན་ཉམས་སུ་བླངས་བྱས་ལ། །ལྟ་སྒོམ་སྤྱོད་པས་གོལ་སྒྲིབ་གདར་ཤ་གཅོད། ཁྱད་པར་ལྟ་བ་གཏན་ལ་འབེབས་པ་ལ། །གནས་ལུགས་གཞི་ཡི་རང་བཞིན་ཤེས་པ་གཅེས། །གནས་ལུགས་གཞི་ཡི་རང་བཞིན་ཤེས་པ་ལ། ཁྲེག་ཆོད་དོན་གྱི་དགོངས་པ་ལོན་པ་གཅེས། །དེ་ཡི་གནད་འགག་དཔྱད་སྒོམ་འཇོག་སྒོམ་དང་། །བརྟགས་ཤིང་གཞིག་འདྲལ་རང་ངོ་བལྟ་བ་གཅེས། །དེ་ལྟར་བརྟགས་པས་སེམས་ཀྱི་ངོ་བོ་དེ། །ཅིར་ཡང་གྲུབ་པ་མེད་དེ་སྟོང་སོང་ངེ་། །དེ་ནི་ངོ་བོ་སྟོང་པ་ཆོས་ཀྱི་སྐུ། །སྟོང་པ་ཕྱོགས་གཅིག་ཕྱང་སྟོང་མ་ཡིན་ཞིང་། །སྟོང་པའི་རང་མདངས་རང་སྣང་གསལ་ལྷང་ངེ་། །དེ་ནི་རང་བཞིན་གསལ་བ་ལོངས་སྐུའོ། །དེ་གཉིས་སོ་སོ་ཐ་དད་མ་ཡིན་པར། །གཉིས་སུ་མེད་པའི་རིག་པ་རྗེན་ཅེ་རེ། །ཅིར་ཡང་རིག་ཅིང་ཤེས་པ་མི་འགགས་པས། །ཐུགས་རྗེ་ཀུན་ཁྱབ་ཡེ་ཤེས་སྤྲུལ་པའི་སྐུ། །ཡེ་ཐོག་གཞི་གནས་ཡེ་ཤེས་སྐུ་གསུམ་ཚུལ། །མདོར་ན་གཞི་གནས་ཀ་དག་ལྷུན་གྲུབ་གཉིས། །ལམ་གྱི་དུས་ན་ཁྲེག་ཆོད་ཐོད་རྒལ་བར་དོའི་སྐབས་སུ་འཆི་ཁ་འོད་གསལ་གྱི་བར་དོ་དང་། ཆོས་ཉིད་བར་དོ་ཕྱི་གསལ་ལྷུན་གྲུབ་ཀྱི་སྣང་ཆའོ། །ཞེས། ཀ་དག་ཅེས་བྱ་མ་བཅོས་རང་ཀ་མ། །གཉེན་པོའི་བློ་དང་རྩོལ་བའི་འཛིན་པ་བྲལ། །རང་བབས་གཤིས་ལུགས་རང་ཀའི་ཤེས་པ་ཉིད། །ལུང་མ་བསྟན་དང་འཁྲུལ་ཕྱིར་མ་ཡེངས་པ། །ཀུ་ས་ལི་རྣམས་ཐ་མལ་ཤེས་པ་ཟེར། །མཁས་རྣམས་རྣམ་པར་མི་རྟོགས་ཡེ་ཤེས་ཞེས། །སྣང་སྲིད་འཁོར་འདས་ཆོས་ཀུན་དེར་རྫོགས་པས། །ཨ་ཏི་རྫོགས་པ་ཆེན་པོ་ཞེས་ཀྱང་བྱ། །སྣང་སྟོང་འཁོར་འདས་གཉིས་མེད་མཉམ་སྦྱོར་བས། །དེ་ཕྱིར་ཕྱག་རྒྱ་ཆེན་པོ་ཞེས་སུ་བཏགས། །མཐའ་བརྒྱད་སྤྲོས་པའི་མཐའ་ལས་རྣམ་གྲོལ་ཕྱིར། །དེ་ཕྱིར་མཐའ་བྲལ་དབུ་མ་ཞེས་སུ་གྲགས། །འདི་ཉིད་ཤེས་བྱ་ཀུན་ལས་རབ་མཆོག་པས། །ཤེས་རབ་ཕ་རོལ་ཕྱིན་པ་ཞེས་ཀྱང་བྱ། །ལམ་འདིར་མཐར་ཐུག་འབྲས་བུ་མངོན་གྱུར་ཕྱིར། །ལམ་འབྲས་ཞེས་བྱ་མིང་དུ་བཏགས་པར་ཟད། །ཉོན་མོངས་བག་ཆགས་འཁྲུལ་རྟོག་སྡུག་བསྔལ་ཀུན། །ཞི་བར་བྱེད་པས་ཞི་བྱེད་ཅེས་སུ་གྲགས། །སྣང་ཞེན་འཁྲུལ་སྣང་གཉིས་འཛིན་ཞེན་ཆགས་བདུད། །ཐད་ཀར་གཅོད་པས་གཅོད་ཡུལ་ཞེས་སུ་བཏགས། །དེ་སོགས་མིང་གི་རྣམ་གྲངས་དུ་མ་དང་། །བཟང་འདོགས་སྙན་མིང་མང་པོ་ཅི་བཏགས་ཀྱང་། །དོན་ལ་ད་ལྟའི་ཤེས་པ་འདི་ཀ་ཡིན། །འདི་ལས་གཞན་པའི་ལྷག་པ་སུ་འདོད་པ། །གླེན་པ་རང་གིས་རང་ཉིད་ཚོལ་བཞིན་ནོ། །དེས་ན་རང་ལས་གཞན་དུ་མ་ཚོལ་བར། །རང་གི་རང་ངོ་རང་གིས་ཤེས་པར་བྱ། །རང་བྱུང་ཡེ་ཤེས་རང་ལ་གནས་པ་ལས། །སངས་རྒྱས་གཞན་དུ་ཚོལ་བ་ཡང་རེ་འཁྲུལ། །ད་ལྟ་རང་གི་ཤེས་རིག་འདི་ཀ་ལ། །རང་ལས་གཞན་དུ་བརྟགས་པ་ཡང་རེ་འཁྲུལ། །མ་བཅོས་རང་གར་བཞག་པས་ཆོག་པ་ལ། །བཟང་འདོད་བློ་ཡིས་བཅོས་པ་ཡང་རེ་འཁྲུལ། །གདོད་མའི་གནས་ལུགས་རང་གཤིས་དེ་ཀ་ལ། །རང་འདོད་རྩོལ་བས་བསྒོམས་པ་ཡང་རེ་འཁྲུལ། །རང་བབས་ངང་དུ་རང་བཞིན་གནས་པ་ལས། །སེམས་འཛིན་གནས་པས་འཆིངས་པ་ཡང་རེ་འཁྲུལ། །རྩོལ་མེད་རང་ལུགས་ལྟ་བའི་རྒྱལ་པོ་ལ། །འབད་རྩོལ་གཉེན་པོས་བཅོས་པ་ཡང་རེ་འཁྲུལ། །རང་བཞིན་རང་གར་བཞག་པས་ཆོག་པ་ལ། །ཆོད་དུ་རྩོལ་སྒྲུབ་བྱེད་པ་ཡང་རེ་འཁྲུལ། །དེ་ཕྱིར་གཞི་ཡི་གནས་ལུགས་དེ་ཉིད་ལ། །བཟང་འདོད་གཉེན་པོའི་བློ་ཡི་འབད་རྩོལ་གྱི། །ཞེ་འདོད་འཛིན་པས་རང་ཉིད་མ་འཆིང་བར། །མ་བཅོས་རང་བབས་རྩོལ་མེད་ངང་དུ་ཞོག །དེ་ལྟར་གནས་ལུགས་ལྟ་བ་ངོ་འཕྲོད་ནས། །བསྒོམས་ནས་གོམས་པ་རབ་ཏུ་གཅེས་པའི་ཕྱིར། །ཅོག་བཞག་གསུམ་གྱི་གནས་ལུགས་ཤེས་པར་བྱ། །རི་བོ་ཅོག་བཞག་རང་ལུས་གཡོ་མེད་བཞག །རྒྱ་མཚོ་ཅོག་བཞག་མིག་ནི་མི་འགུལ་བཞག །རིག་པ་ཅོག་བཞག་ཤེས་པ་མ་བཅོས་བཞག །དེ་ཡི་ངང་ལས་དྲན་རྟོག་གང་ཤར་གྱི། །རྗེས་སུ་མི་འབྲང་གཉེན་པོས་མི་འགུག་པར། །བློ་ཡིས་མི་འཛིན་རང་བབས་ངང་དུ་ཀློད། །ཀློད་དྲགས་རྒྱ་ཡན་ལུང་མ་བསྟན་གྱུར་ནས། །ཅི་བྱས་མ་ཚོར་ཚོར་ཙམ་རྟོག་རྗེས་འབྲང་། །ཡང་ན་བྱིང་རྨུག་གཏི་མུག་གཉིད་ཀྱིས་ནོན། །དེ་ལ་མ་ཡེངས་དྲན་པས་རྒྱང་སོ་འཛུག །རང་བཞིན་རང་བབས་མ་གཏོགས་ཆེད་གཉེར་གྱིས། །རྩོལ་བས་གནས་གནས་བདེ་བདེ་མི་བཙལ་བར། །གློད་ཆགས་རང་གཤིས་རང་བབས་ངང་དུ་བཞག །དེ་ལ་ཡུན་དུ་གོམས་པ་ཕྲ་རགས་ཀྱི། །རྟོག་པ་གང་ཤར་ངོས་ཟིན་འཛིན་བློ་དང་། །སྤངས་གཉེན་ཕྱོགས་ཞེན་གོལ་སྒྲིབ་སྐྱོན་ངོས་བཟུང་། །རང་གྲོལ་གསུམ་གྱིས་བོགས་དབྱུང་རྐྱེན་དང་བསྲེ། །དེ་ཡང་འདོད་ཆགས་ཞེ་སྡང་གཏི་མུག་གི །རྟོག་པ་ཕྲ་རགས་གཉིས་ལས་རགས་པ་ནི། །ཡུལ་ཅན་ལས་བྱུང་དགའ་དང་མི་དགའ་བའི། །གཉེན་དང་དགྲ་དང་འདོད་དང་མི་འདོད་སོགས། །འདོད་ཆགས་ཞེ་སྡང་གཉིས་ཀྱིས་རྐྱེན་བསྐྱེད་པ། །བར་མ་ས་རྡོ་རི་བྲག་འགྲོ་བ་གཞན། །ཕན་གནོད་མེད་པ་རྟོག་མེད་ལུང་མ་བསྟན། །གཏི་མུག་ཡིན་ཕྱིར་དེ་གསུམ་ནས་སྐྱེས་ཚེ། །ཡུལ་རྗེས་མི་འབྲང་ཡུལ་ཅན་རང་ངོས་བཟུང་། །ཅེར་གྱིས་བལྟས་པས་བལྟ་མཁན་ངོ་བོས་སྟོང་། །གང་ཡང་མ་གྲུབ་རང་བཞིན་རྗེས་པར་རྟོགས། །སྤང་བྱ་མ་གྲུབ་གཉེན་པོ་གཞན་མ་དགོས། །རང་གིས་རང་གྲོལ་སྤྲུལ་གྱི་མདུད་པ་བཞིན། །རང་གི་གཉེན་པོ་རང་གིས་གྲོལ་བའོ། །དེ་བཞིན་དུག་ལྔ་ཉོན་མོངས་གང་སྐྱེས་ཀྱང་། །དེ་རྗེས་མི་འབྲང་རང་ངོར་བལྟས་པས་སྟོང་། །འདམ་བུ་ཚར་བུ་ཆ་ཡི་དཔེ་བཞིན་དུ། །ཐམས་ཅད་རང་སྟོང་གཤིས་ལུགས་ཡིན་ཤེས་བྱ། །ཕྲ་བ་མཉམ་པར་བཞག་ཚེ་འདོད་པས་རྩོལ། །གནས་ཚེ་དགའ་བས་དེ་ལ་ཆགས་ཤིང་ཞེན། །མི་གནས་འཕྲོ་རྒོད་བྱུང་དུས་མི་སྡོད་སྡང་། །བྱིངས་རྨུགས་འཐིབ་མྱོས་བཏང་སྙོམས་ལུང་མ་བསྟན། །དེ་གསུམ་ཕྲ་བ་ནང་གི་དུག་གསུམ་སྟེ། །རང་ངོ་བལྟས་ལ་འཛིན་པས་མ་བཟུང་བར། །མ་ཡེངས་རང་བབས་གློད་ཆགས་རྒན་པོའི་ཚུལ། །བྱར་མེད་རྩོལ་བྲལ་ལས་ཟིན་སྐྱེས་བུ་འདྲ། །རང་བཞིན་གྱི་ནར་འདུག་པ་མན་ངག་གནད། །མདོར་ན་ཐ་མལ་ཡེངས་པར་མ་སོང་ཞིང་། །ཆེད་དུ་འབད་རྩོལ་བློ་ཡིས་མི་བསྒོམས་པར། །རང་ལུགས་ངང་བཞག་སྒོམ་པའི་རྒྱལ་པོ་མཆོག །གཞན་ཡང་སྒོ་ལྔ་ཚོགས་དྲུག་ཡུལ་རྣམས་ལ། །འཛིན་པས་མི་བཟུང་རང་ངོར་བལྟ་བྱས་ལ། །དེར་བློ་མི་འཇུག་ངང་བཞག་རང་ཀློད་པས། །གཟུང་ཡུལ་མི་དམིགས་བློ་ཡི་འཛིན་པ་ཁྲོལ། །དེས་ན་ཡུལ་གྱིས་མི་འཆིངས་ཞེས་པས་འཆིངས། །འཛིན་ཞེན་གྲོལ་ན་སྤྱོད་པའི་རྒྱལ་པོ་ཞེས། །རྣལ་འབྱོར་དབང་ཕྱུག་རྣམས་ཀྱིས་གཤེགས་ཤུལ་ཡིན། །གཞན་ཡང་སྤྱོད་ལམ་རྣམ་བཞི་གང་སྤྱོད་ཀྱང་། །ཐ་མལ་མི་ཡེངས་རང་ལུགས་གཤིས་ཀྱིས་སྤྱོད། །སྤངས་བླངས་མི་བྱ་དམིགས་གཏད་ཞེན་པ་དོར། །དེ་དག་རྣམས་ནི་ཀ་དག་ཁྲེག་ཆོད་ཀྱི། གནས་ལུགས་གཏན་ལ་འབེབས་པའི་གདམས་པའོ། །གཞི་དོན་ལམ་སློང་འབྲས་བུར་སྨིན་པ་ནི། །དེ་ཡང་ལྟ་བ་ཐག་བཅད་བསྒོམས་པས་གོམས། །དུས་དང་འབྲེལ་པའི་སྤྱོད་པ་གང་འཚམ་སྤྱོད། །ཀློང་དུ་གྱུར་ཚེ་ཐམས་ཅད་ཆོས་སྐུའི་ཞིང་། །འཁོར་འདས་མཉམ་ཉིད་བཟང་ངན་བླང་དོར་བྲལ། །བསྒོམས་དང་མི་བསྒོམས་ཡེངས་དང་མ་ཡེངས་མེད། །ཐམས་ཅད་རང་གྲོལ་ཀུན་ཏུ་བཟང་པོའི་ཀློང་། །འབྲས་བུ་འགྱུར་མེད་རང་གནས་བཙན་ས་ཟིན། །རང་རིག་མ་གཏོགས་སངས་རྒྱས་གཞན་མེད་ཕྱིར། །ཐོབ་འདོད་རེ་བའི་རྩོལ་བསྒྲུབས་ཀུན་དང་བྲལ། །སེམས་ཉིད་དོན་ལ་འཁོར་རྒྱུ་འཁོར་མཁན་མེད། །རང་རིག་རྟོགས་ན་སྡུག་བསྔལ་རྒྱུ་དང་བྲལ། །དེ་ཕྱིར་འཁོར་བའི་གཡང་ས་ལྷུང་དོགས་མེད། །རེ་དོགས་ཀུན་བྲལ་འབྲས་བུའི་རྒྱལ་པོ་ཡིན། །དེ་ལྟར་རྫོགས་ཆེན་ཡང་གསང་བླ་མེད་ཀྱི། །སྙིང་པོ་ཡང་ཞུན་གཞི་ལམ་འབྲས་བུའི་ཚུལ། །སྔོན་འགྲོ་རྣམ་གསུམ་ཁྲེག་ཆོད་ཀ་དག་གི །གནས་ལུགས་གཏན་ལ་དབབ་པའི་མན་ངག་གནད། །མདོར་བསྡུས་ཚིག་བཅད་པདྨ་མ་ཏི་ལ། །བཤེས་གཉེན་དགེ་ལ་སྦྱོར་བའི་གྲོགས་མཆོག་འགས། །མོས་པས་བསྐུལ་ནས་བྲིས་པའི་དགེ་བ་གང་། །མ་གྱུར་འགྲོ་རྣམས་སངས་རྒྱས་ཐོབ་ཕྱིར་བསྔོ། །ཉེས་སྐྱོན་མ་རྟོག་འཁྲུལ་གྱུར་མཁས་རྣམས་དང་། །མཁའ་འགྲོ་དམ་ཅན་རྣམས་ལ་བཟོད་པར་གསོལ། །ཞེས་པ་འདི་ནི་རྫོགས་པ་ཆེན་པོའི་དོན་ལ་ངེས་ཤེས་ཅུང་ཟད་རྒྱུད་ལ་འབྱོར་པའི་མདོ་ཁམས་ཀྱི་བནྡེ་ཀ་མ་ལ་མ་ཏིས་ལྷོ་སྨར་ཁམས་སྒང་གི་སའི་ཆར། གནས་ཆེན་རྡོ་རྗེ་གྲོ་ལོད་ཀྱི་གཡོན་ངོས་བཞུགས་ཁྲིའི་སྟེང་དུ་སྦྱར་བའོ། །དངོས་གཞི་ཟག་མེད་ཡེ་ཤེས་བསྐྱེད་ཚུལ་ནི། །འདི་རུ་མ་བསྟན་སྙན་རྒྱུད་མན་ངག་གནད། །བློ་དམན་ཐེག་མཆོག་སྣོད་མིན་རྣམས་ལ་གསང་།